钦定古今图书集成/理学汇编/文学典/第060卷 > 李山甫
## 钦定古今图书集成/理学汇编/文学典/第060卷 > 李山甫

按：《全唐诗话》：李山甫，咸通中数举进士，被黜，依魏府
乐彦桢幕府，因乐祸，且怨中朝大臣，导彦桢子从训
伏兵杀王铎，劫其家。尝有诗云：“劝君莫用夸头角，梦
里输嬴总未真。”讥执政也。巢寇之乱，翰林待诏王遨
者，北游在邺，山甫遇于道观，谓曰：“幽兰绿水，可得闻
乎？”遨应命奏之，曲终潸然曰：“忆在咸通，玉亭秋夜，供”
奉至尊，不意流离至此也。山甫赋诗曰：“幽兰绿水耿
清音，叹息先生枉用心。世上几时曾好古，人前何必
独霑襟。”句未成，山甫亦自黯然，悲其不遇也。